Sjögrenov syndróm

Sjögrenov syndróm je systémové autoimunitné ochorenie, ktoré je charakterizované zápalom a deštrukciou exokrinných žliaz a to slinných, slzných, potných, hlienových žliaz, ale aj kĺbov, pankreasu, žliazok tenkého čreva a dýchacích ciest a genitálu žien. V niektorých prípadoch postihuje aj iné orgány. Je nazývaný aj sicca syndróm. Celkový výskyt je uvádzaný niekde medzi 0.08% – 3% dospelej  populácie. Pacienti s primárnym Sjögrenovým syndrómom majú až 44-násobne zvýšené riziko vzniku lymfómov oproti bežnej populácii (15). Tieto lymfómy sú zväčša B­‑bunkové lymfómy. Zvýšené riziko majú hlavne pacienti s unilaterálnym alebo bilaterálnym zväčšením príušných žliaz, splenomegáliou, lymfadenopatiou, nízkym C4 komplementom a zmiešanou monoklonálnou kryoglobulinémiou II. typu  

 Delenie 
 primárna forma - Sjögrenova choroba (ak je samostatným ochorením)
 sekundárna forma - Sjögrenov syndróm (ak doprevádza iné autoimunitné ochorenia ako reumatoidná artritída, systémový lupus, polymyozitída, primárna biliárna cirhóza, chronická aktívna hepatitída)

 Epidemiológia 
Druhé najčastejšie autoimunitné ochorenie. 9x častejšie postihuje ženy vo veku 15 až 65 rokov.

 Etiológia 
Etiológia je neznáma. Predpokladá sa, že spúšťačom ochorenia sú sialotropné vírusy. Teda vírusy, ktoré majú zvýšenú tendenciu infikovať exokrinné žľazy. Takýmto vírusom je napríklad Epstein-Barrovej vírus, ale aj HIV alebo vírus hepatitídy C. Tieto vírusy po infikovaní žľazy spúšťajú charakteristické patologické imunitné reakcie, ktoré spôsobia autoimunitný zápal a deštrukciu postihnutej žľazy. 

 Klinický obraz 
Postihnutie žliaz - glandulárne prejavy
 Postihnutie slinných žliaz - následok nedostatočnej tvorby slín - suchosť v ústach, suchosť pier, bolestivé zdurenie príušných žliaz, sťažené prehĺtanie potravy
 Postihnutie očí - následok nedostatočnej tvorby sĺz - pálenie oka, pocit rezania v oku, pocit cudzieho telesa (pacienti to popisujú ako keby im nafúkal vietor piesok do oka a tohto pocitu sa nevedia zbaviť), svetloplachosť, keratokonjuktivitída
 Postihnutie pokožky - suchosť kože, znížené potenie
 Postihnutie genitálu - dyspareunia, vaginitída, vulvitída

Extraglandulárne prejavy
 Celkové príznaky - slabosť, únava, zvýšená teplota
 Cievny systém - Raynaudov fenomén
 Pohybový systém - bolesti kĺbov, artritída
 Endokrinný systém - autoimunitná thyreoiditída
 Nervový systém - periférna neuropatia

 Diagnostika 
Laboratórne vyšetrenia
 sedimentácia, CRP, gamaglobulíny - zvýšené
 leukopénia, trombocytopénia, eozinofília
 reumatoidný faktor, antinukleárne protilátky (antiSS-A, antiSS-B) - zvýšené

Pomocné vyšetrenia
 Schirmerov test - meranie zvlhčenia filtračného papierika slzami
 vyšetrenie epitelu rohovky
 test zafarbenia bengálskou červenou

 Terapia 
Špecifickú terapiu nepoznáme. Dôležité sú režimové opatrenia. Zvlhčovanie úst, časté zapíjanie pri jedení, pravidelná stomatologická starostlivosť. Možnosť zakúpenia špeciálnych roztokov - umelé sliny a slzy - v lekárňach. V prípade sťaženého pohlavného styku lubrikačné gély.
Pri výrazných prejavoch ochorenia, ktoré značne sťažujú život pacienta, je možnosť zváženia podávať glukokortikoidy. Je to však posledná možnosť, vzhľadom na mnohé nepriaznivé účinky týchto liečiv. Glukokortikoidy sa kombinujú s imunosupresívami.

 Referencie 
2. Sjögrenov syndróm, Unilabs, MUDr. Vanda Mlynáriková
Kategória:Autoimunitné choroby
Kategória:Syndrómy
Kategória:Eponymické termíny v medicíne